text: Esbjerg-virksomhed tav om farlige bakterier
  17 juli 2011 kl. 08.29
  Select Salmon - et røgeri på Vesterhavsgade i Esbjerg - har ifølge fødevaremyndighederne solgt produkter, som virksomheden vidste var forurenede med listeria-bakterier.
  Ifølge virksomhedens egne prøver har virksomheden gennem halvandet år solgt forurenede produkter.
  Select Salmon er blevet politianmeldt og har fået besked på at trække et parti røget hellefisk tilbage. 
  I alt 13 partier hellefisk, ørred og laks har ifølge virksomhedens egen prøver været inficeret med listeria-bakterier i perioden fra 26. november 2009 og frem til nu.
  I ingen af tilfældene har virksomheden underrettet fødevaremynddighederne.
  Ifølge Fødevarestyrelsen er listeria en farlig bakterie.
  Over en længere årrække blev omkring 40 mennesker syge årligt af listeria i Danmark. Men der er set en stigning de seneste år til omkring 100 i 2009 og ca. 60 i 2010.
  Sygdommen listeriose er forholdsvis sjælden sammenlignet med fx salmonellose, men til gengæld er listeriose en meget alvorlig og livstruende sygdom.
  Sygdom med listeria rammer oftest personer over 60 år eller patienter med svækket immunforsvar. Risikoen er størst for alkoholikere, sukkersygepatienter, personer med kræft, AIDS-patienter, ældre, gravide, fostre og nyfødte.
  Dødeligheden er ca. 25% for personer i risikogruppen, men få procent hos i øvrigt raske personer.
  Læs kontrolrapporten her
  